Source: https://www.riigiteataja.ee/akt/13158036
Timestamp: 2019-06-17 09:07:41+00:00
Document Index: 3790393

Matched Legal Cases: ['§ 45', '§ 444', '§ 45', '§ 45', '§ 45', '§ 45']

Määrus kehtestatakse «Alkoholi-, tubaka-, kütuse- ja elektriaktsiisi seaduse» § 45 lõike 10 alusel.
(1) Aktsiisilaopidaja esitab aktsiisilao üle järelevalvet teostavale maksu- ja tollikeskusele ajutises aktsiisivabastuses lähetatava aktsiisikauba saatelehe esimese eksemplari elektrooniliselt või saatelehe esimese eksemplari koopia paberkandjal hiljemalt aktsiisikauba lähetamisel.
(2) Aktsiisilaopidaja või registreeritud kaupleja esitab teisest liikmesriigist ajutises aktsiisivabastuses Eestisse lähetatud aktsiisikauba saatelehe neljanda eksemplari oma aktsiisilao või tegevuskoha üle järelevalvet teostavale maksu- ja tollikeskusele ülejärgmiseks tööpäevaks aktsiisikauba vastuvõtmise päevast arvates.
Ajutise aktsiisivabastuseta aktsiisikauba lähetaja esitab oma elu- või asukoha järgsele maksu- ja tollikeskusele ajutise aktsiisivabastuseta lähetatava aktsiisikauba saatelehe esimese eksemplari elektrooniliselt või saatelehe esimese eksemplari koopia paberkandjal vähemalt üks päev enne aktsiisikauba lähetamist.
Vastavalt «Alkoholi-, tubaka-, kütuse- ja elektriaktsiisi seaduse» § 444 lõike 1 punktile 4 esitatakse tollile aktsiisikauba saatelehe teise eksemplari koopia.
Vastavalt «Alkoholi-, tubaka-, kütuse- ja elektriaktsiisi seaduse» § 45 lõikele 4 peab aktsiisikauba lähetaja viivitamatult teatama oma tegevuskoha üle järelevalvet teostavale maksu- ja tollikeskusele aktsiisikauba sihtkoha muutmisest selle vedamise ajal ajutises aktsiisivabastuses. Teatisele märgitakse uus üleandmiskoha aadress ja see esitatakse tollile kirjalikult paberkandjal või elektrooniliselt.
(1) Ajutises aktsiisivabastuses lähetatava aktsiisikauba saatelehe lahtrisse 18a ja samasisulistesse täiendavatesse lahtritesse ning ajutise aktsiisivabastuseta lähetatava aktsiisikauba saatelehe lahtrisse 8 ja samasisulistesse täiendavatesse lahtritesse märgitakse «Alkoholi-, tubaka-, kütuse- ja elektriaktsiisi seaduse» § 45 lõigetes 4 ja 5 nimetatud määrustes nõutavale lisaks aktsiisikauba liik nagu vein, õlu, sigaretid, bensiin vms, toote nimetus, müügipakendi liik, nende arv ja maht, alkoholi puhul etanoolisisaldus, sigarettide puhul nende maksimaalne jaehind maksumärgil ja maksumärgistatud tubakatoote puhul ka maksumärgi kood ning alkoholi ja tubakatoodete puhul tootjapoolne partii tähistus selle olemasolul. Erimärgistatud diislikütuse puhul tuleb märkida selle erimärgistatus ning diislikütuse puhul, kas see on talvine või suvine. Bensiini puhul tuleb märkida selle oktaaniarv.
(2) Aktsiisikauba saaja märgib saatelehe lahtrisse C «Alkoholi-, tubaka-, kütuse- ja elektriaktsiisi seaduse» § 45 lõikes 4 nimetatud määruses nõutavale lisaks maksumärgi koodi ja sigarettide puhul ka nende maksimaalse jaehinna Eesti maksumärkidega tubakatoodete vastuvõtmisel ajutises aktsiisivabastuses.
(3) «Alkoholi-, tubaka-, kütuse- ja elektriaktsiisi seaduse» § 45 lõigetes 4 ja 5 nimetatud saatelehtedele märgitakse saatelehe number saatelehe nimetuse järele kasvavas järjekorras vastavalt kalendriaasta jooksul välisriiki lähetatud aktsiisikauba saatelehtede arvule kokku, kaldkriips ja aastaarvu kaks viimast numbrit.
(4) Välisriigist aktsiisikauba vastuvõtmisel märgitakse saatelehele saatelehe number saatelehe nimetuse järele kasvavas järjekorras vastavalt kalendriaasta jooksul välisriigist vastuvõetud aktsiisikauba saatelehtede arvule kokku, kaldkriips ja aastaarvu kaks viimast numbrit.
[RTL 2005, 126, 1990 – jõust. 1.01.2006]